**Közlemény**

Az Apáczai Csere János Elméleti Líceum igazgatósága, tantestülete és szülői közössége megdöbbenésének szeretne hangot adni, mivel a Kolozs Megyei Tanfelügyelőség az év eleje óta immár negyedszer utasítja el kérésünket, hogy iskolánkban a továbbiakban is működhessen a magyar tannyelvű képzőművészeti tagozat. Ugyanakkor a Tanügyminisztériumba is két alkalommal nyújtottunk be kérvényt a képzőművészeti ötödik osztály jóváhagyása ügyében.

A februárban benyújtott kéréseinkre szóban, illetve írásban, mindkét fórum részéről arról biztosítottak, hogy konrét érvek, vagyis a minimális 12-es létszám teljesítése esetén számíthatunk az osztály jóváhagyására.

A helyzet bizonytalansága ellenére júniusban örömmel nyugtáztuk, hogy a szülők továbbra is megbíznak bennünk, és értékelik eddigi eredményeinket. Ennek bizonyítékaként az elvárt minimális létszámot meghaladva, 16 kisdiák választotta szülei támogatásával a képzőművészeti tagozat V. osztályát. Ezen eredmény fényében júliusban, majd szeptember elején nyújtottuk be ilyen irányú, ismételt kérésünket a Kolozs Megyei Tanfelügyelőségre. A Tanfelügyelőség vezetőtanácsa azonban gyakorlatilag érdemi tárgyalás nélkül mindkét kérésünket elutasította, jóllehet az utóbbi, szeptemberi kérésünk az előzőhöz képest egy lényeges többletérvet is tartalmazott. Ezen indoklásban az szerepelt, hogy három speciális nevelést igénylő diák integrálására is figyelnünk kell a szóban forgó évfolyamon. Ez pedig, az említett három diák sajátos helyzetére való tekintettel egyénenként az osztálylétszám két-két diákkal történő csökkentését teszi kötelezővé. Amint megtudtuk, a tanfelügyelőség vezetősége a vezetőtanács tagjaival ezt az érvet nem ismertette. Tehát a döntés ezen lényeges érv ismerete hiányában született meg szeptember 13-án.

A tizenhat diák szülei által külön benyújtott kérvényt a megyei tanfelügyelőség különösebb indoklás nélkül szintén elutasította.

Jelenleg a Tanügyminisztériumba szeptember 14-én benyújtott beadványunkra adott választól reméljük a helyzet megnyugtató megoldását.

Kérésünk jogosságát nemcsak a 16 diák szüleinek kitartó támogatása jelenti, hanem az a mintegy 1730 személy, aki februárban aláírásával is támogatta kezdeményezésünket, köztük neves közéleti, kulturális és egyházi vezetők, akik azóta is folyamatosan érdeklődnek iskolánk képzőművészeti tagozatának sorsa felől.

Ezúton szeretnénk köszönetet mondani mindazoknak, akik aláírásukkal is támogatták beadványunkat. Illesse köszönet érdekvédelmi szervezetünket, az RMDSZ-t és annak vezetőit, akik folyamatosan támogatják ügyünket. Bizakodásra ad alkalmat, hogy az érdekvédelmi szervezet által szeptember 21-én tartott sajtótájékoztató keretében is megerősítették: a tehetségpallérozás ezen sajátos formájának fennmaradása érdekében továbbra is minden eszközzel igyekeznek támogatni az Apáczai Csere János Líceum képzőművészeti tagozatának ügyét.

Gimnáziumunk vezetősége és tantestülete nem fogadhatja el, hogy a szülők jogos igényét figyelmen kívül hagyva, a 16 éves folytonossággal bíró, iskolánk életében fontos szerepet játszó, ugyanakkor nemcsak hazai viszonylatban, de külföldön is jelentős szakmai eredményeket felmutató, a város kulturális életében is számontartott tehetségápoló tagozat a tanfelügyelőség elutasító intézkedése folytán megszűnjön.

Az Apáczai Csere János Elméleti Líceum munkaközössége és szülői közössége nevében:

Vörös Alpár István Vita, igazgató Nagy Péter, elnök

Kolozsvár, 2016. szeptember 22.